Gedagte vir die dag: Nuwe skoene is ook genadeArgieffoto. Van Bo af kom net goeie, ja, volmaakte gawes. Hulle kom van die Vader wat die hemelligte geskep het. Anders as die hemelligte, staan Hy onbeweeglik vas. Selfs sy skaduwee verskuif nie soos hulle s’n nie. (Jakobus 1:17) Mark Buchanan vertel van ’n erediens wat hy in Uganda bygewoon het. Daar het een van die vroue hardop ge sê hoe goed Jesus vir haar is. Toe die aanwesiges vra dat sy hulle hiervan moet vertel, sê sy: “For three months I prayed to the Lord for shoes. And look!” Net daar wys die vroutjie haar doodgewone skoene vir almal. Dadelik het al die gelowiges God hardop gedank en saam met haar feesgevier oor haar nuwe skoene. Buchanan skryf hy was die enigste persoon wat daardie dag nie uitbundig saamgesing het nie. Hy het te skaam gekry. In Kanada waar hy bly, bid niemand drie maande lank vir ’n nuwe paar skoene nie. Nog minder sê enigiemand vir God hardop dankie wanneer hulle nuwes kry. Toe kry ek ook skaam, want my kas is propvol skoene en klere. Lyk my dis tyd om te deel en dankbaar te wees vir God se guns.